เหมือนกลับบ้านไปทานข้าวฝีมือแม่

ร้านเก่าแก่คู่ห้วยแก้วที่ยังคงรักษาคุณภาพความอร่อยไว้ไม่เปลี่ยนไปตามกาลเวลา ทานกันตั้งแต่ยังเด็กจนกระทั่งมีครอบครัวแล้วก็ยังต้องแวะเวียนไป อาหารอร่อย คุณภาพและราคาไปกันได้อย่างสอดคล้อง ผักสดวัตถุดิบคุณภาพดีส่วนใหญ่มาจากสวนต้นน้ำเพียงดาว ซึ่งเป็นเกษตรวิถีธรรมชาติและชุมชนที่ริมน้ำปิงอำเภอเชียงดาวของที่ร้านเอง 

วันนี้สั่งเมนูโปรดคือวุ้นเส้นผัดไข่เค็ม ผัดแห้งๆง่ายๆกับหอมแดง กระเทียมโทนดอง ไข่ และหมูสับเล็กน้อย รสชาติกลมกล่อมคงเดิมเหมือนกับที่ได้ทานครั้งแรกกว่ายี่สิบปีมาแล้ว ถามไถ่เจ้าของร้านได้ความว่าใช้วุ้นเส้นยี่ห้อเดิม เวลาลูกค้าสั่งถึงเอามาแช่น้ำพอนิ่ม และคนผัดก็ยังเป็นคนเดิมเหมือนยี่สิบปีที่แล้ว!!! 

เมนูสุขภาพที่ดีต่อใจอีกจานคือเห็ดหอมทอด มาพร้อมกับเต้าหู้ไข่ทอดพออยู่ตัว กระเทียมโทนดองสามรส คะน้าหวานกรอบ ผัดกับซีอิ้วน้ำมันหอยรสอ่อนๆ กินกันเพลิน

เลม่อนทรีมีอาหารในเมนูมากมายตั้งแต่กับแกล้มเบียร์ อาหารเมืองระดับคลาสสิค ไปจนถึงจานเดี่ยวแบบง่ายๆ แต่ขอแนะนำให้ไปกันหลายๆคน จะได้ทานอาหารหลากหลายกันได้อย่างจุใจ 